Frank Lampard

Frank James Lampard (s. 20. kesäkuuta 1978 Romford) on englantilainen jalkapalloilija ja Coventry Cityn päävalmentaja. 
Ura pelaajana.
Lampard pelasi vuodet 2001–2014 Englannin Valioliigan Chelseassa. Aikaisemmin hän pelasi West Ham Unitedissa ja Swansea Cityssä. Hän edusti viimeiseksi Yhdysvaltain MLS-liigan New York Cityä.
Vuonna 2005 Fifa valitsi hänet vuoden toiseksi parhaaksi jalkapalloilijaksi, Ronaldinhon jälkeen.
Chelsean varakapteeni Frank Lampard on kahdesti peräkkäin, kausina 2004–2005 ja 2005–2006, voittanut Chelsean maalipörssin Valioliigassa. Se on hyvin harvinaista, koska Lampardin pelipaikka oli keskikentän keskellä, joskus tosin laidassa. Lampard oli myös ahkera laukoja, ja hänellä oli teknisesti loistava potkutekniikka. Hän tekikin kaudella 2005–2006 suuren osan 17 liigamaalistaan vapaapotkuista. Yleensä hänen ampuessaan pallo lensi suoraan pyörimättä juurikaan akselinsa ympäri, mikä on merkki osuman puhtaudesta. Lampard myös antoi yleensä joukkueensa rangaistuspotkut, osoitteena lähes aina vasen alakulma. 
Lampard pelasi Englannin maajoukkueessa 106 ottelua ja teki niissä 29 maalia. Hän voitti Englannin maajoukkueen maalipörssin vuoden 2006 MM-kilpailuiden karsinnoissa. Hän oli ainoa pelaaja, joka esiintyi jokaisessa Englannin karsintaottelussa. Lampard oli mukana vuoden 2004 EM-kilpailuissa ja vuosien 2006, 2010 ja 2014 MM-kilpailuissa. Lampard lopetti maajoukkueuransa vuoden 2014 MM-kisojen jälkeen ja jalkapalloilun kokonaan alkuvuodesta 2017.
Ura valmentajana.
Lampard aloitti valmennusuransa kesällä 2018, kun hänestä tuli Englannin Mestaruussarjan Derby Countyn päävalmentaja kolmivuotisella sopimuksella. Lampard luotsasi Derbyn kaudella 2018/19 Mestaruussarjassa kuudenneksi ja joukkue eteni nousukarsintoihin. Derby voitti nousukarsintojen välierissä Leeds Unitedin 4–2 ja eteni nousufinaaliin. Finaalissa Derby kuitenkin hävisi Aston Villalle.
Heinäkuussa 2019 Lampard allekirjoitti kolmivuotisen sopimuksen Chelsean kanssa. Hänestä tuli seuran ensimmäinen englantilainen päävalmentaja sitten Glenn Hoddlen, joka valmensi seuraa vuosina 1993–1996. Lampardin johdolla Chelsea sijoittui koronapandemian värittämällä kaudella 2019/20 Valioliigassa neljänneksi. FA Cupissa Lampard luotsasi Chelsean finaaliin, jossa se kärsi tappion paikallisvastustaja Arsenalille. Kaudella 2020/21 Chelsean tulokset ailahtelivat Lampardin alaisuudessa ja erityisesti joulukuussa alkanut tappioiden kierre kasvatti paineita. Chelsean kesän hankinnat Timo Werner ja Kai Havertz eivät onnistuneet odotusten mukaisesti Lampardin ryhmityksessä. Lopulta seurajohto erotti Lampardin tammikuun lopulla, kun joukkue oli vajonnut Valioliigassa yhdeksänneksi.
Helmikuun alussa 2022 Lampard palasi valmennustehtäviin allekirjoitettuaan 2,5-vuotisen sopimuksen Evertonin kanssa. Lampard pelasti seuran putoamiselta kauden 2021/22 päätteeksi. Kausi 2022/23 sujui tuloksellisesti heikosti ja Everton vajosi jälleen putoamiskamppailuun. Lopulta seurajohto päätyi erottamaan Lampardin tammikuun loppupuolella 2023, kun Everton oli hävinnyt yhdeksän edellisestä 12 pelaamastaan ottelusta ja oli liigassa toiseksi viimeisenä.
Huhtikuussa 2023 Lampard palasi Chelsean päävalmentajaksi kauden loppuun ulottuvalla sopimuksella.
Marraskuussa 2024 Lampard allekirjoitti 2,5-vuotisen sopimuksen Coventry Cityn kanssa.
Yksityiselämä.
Lampard oli kihloissa espanjalaisen mallin Elen Rivesin kanssa ja heillä on kaksi tytärtä. Lokakuusta 2009 lähtien Lampard on seurustellut irlantilaisen televisiojuontaja Christine Bleakleyn kanssa. He avioituivat joulukuussa 2015. Pariskunnalle syntyi lapsi toukokuussa 2018.
Lampardin isä Frank Lampard vanhempi, eno Harry Redknapp ja serkku Jamie Redknapp ovat entisiä jalkapalloilijoita.
Lampardin omaelämäkerrallinen kirja "Totally Frank" () julkaistiin elokuussa 2006. Vuonna 2013 uutisoitiin, että Lampard on solminut julkaisusopimuksen viidestä lastenkirjasta.